**poemul de luni**

*Petre Ioan Cretu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

cineva îmi spunea că păpădiile au prostul

obicei de a încărunţi din plictiseală

- ridică-te Lazăre tu eşti Dumnezeu şi biserică

ia-ţi patul şi te du şi s-a dus

nici el nu ştie unde

s-a trezit deodată aşa în pustiu c-un pat în spinare şi cu o mare durere în suflet

de abia se obişnuise cu moartea

mai schimba şi el o vorbă

cu Dumnezeu sau cu alte persoane interesate de nimicuri

în lumea mea mofluz

fac vaporaşe din hârtie cu două etaje

şi ele plutesc aşa boţite şi nepăsătoare prin sângele meu îngroşat

până când îmbibate deja se vor lăsa încet încet la fund

şi se vor lipi de vene

nu ştiu cum de s-a nimerit să locuiesc mereu la ultimul etaj

poate nevoia mea de cer poate nevoia mea de aer

îmi bălăngăneam picioarele deasupra oraşului

cocoţat pe pervazul ferestrei înainte să sar